***47 български туристи от Мароко кацнаха с извънреден полет в Истанбул със съдействието на МВнР***

47 наши сънародници, които се оказаха блокирани в Мароко заради мерките, предприети от местните власти във връзка с разпространението на коронавируса, кацнаха с извънреден полет на Турските авиолинии около 6.00 на летище Истанбул .

Там българските граждани бяха посрещнати от консула ни Никола Узунов.

14 неорганизирани туристи, пътували със самолета, са си закупили билети за полета Истанбул-София и се прибират в България със самолет. Останалите ще се приберат с автобус.

Генералното ни консулството ни в Одрин е информирано за маршрута на прибиране на сънародниците и ще окаже съдействие при преминаването им през турско-българската граница. На територията на България те ще бъдат извозени с автобус, нает от туроператора, организирал пътуването им в Мароко.

Завръщането им стана възможно благодарение на усилията на вицепремиера и министър на външните работи Екатерина Захариева, която вчера разговаря по телефона с колегите си от Турция и Мароко – Мевлют Чавушоглу и Насер Бурита, и с усилията на посолството ни в Рабат.